WhatsApp, Facebook stadigaan aanlynDie probleem het die sosialemediareus lamgelê. (Argieffoto: Pixabay) Facebook, asook sy Instagram en WhatsApp-dienste, het deurnag weer aanlyn gekom nadat ŉ enorme en langdurige onderbreking die sosialemediareus lamgelê het. Facebook se familie van apps het ure lank van die internet “verdwyn” nadat ŉ probleem met ŉ internetverkeersroeteerder beteken het die webwerwe kon nie deur besoekers bereik word nie, het Cloudflare, ŉ sekerheidsmaatskappy vir webwerwe, gesê. Die maatskappy en sy sosialemediadienste het sowat 3,5 miljard gebruikers en volgens die webmoniteringsgroep Downdetector was dit die grootste Facebook-onderbreking ooit. Facebook het mense om verskoning gevra vir die ongerief wat die onderbreking veroorsaak het en gesê daar is geen aanduidings dat gebruikers se data enigsins deur die onderbreking in die gedrang gebring is nie. Die maatskappy het in ŉ bloginskrywing nie gesê wie die konfigurasieverandering aangebring het en of dit ŉ beplande verandering was nie. Verskeie Facebook-werkers, wat nie hul name genoem wou hê nie, het aan Reuters gesê hulle glo die onderbreking is veroorsaak deur ŉ interne fout in hoe internetverkeer na die maatskappy se stelsels roeteer word. Die onderbreking was ŉ tweede slag vir die maatskappy net twee dae nadat ŉ fluitjieblaser die maatskappy Sondag daarvan beskuldig het dat hy herhaaldelik wins bo die uitroei van haatspraak en waninligting gestel het.